COMAN คาดรายได้ Q4/59 โตตามเป้า รับดีลใหม่เพิ่ม 30-40 ราย
COMAN คาดรายได้ Q4/59 โตตามเป้า หลังเข้าช่วงไฮซีซั่น ฟุ้งรับดีลใหม่เพิ่ม 30-40 ราย รุกขยายธุรกิจซอฟต์แวร์สำหรับอุตสาหกรรมการท่องเที่ยวครบวงจร
29 พ.ย. 2559

นายสมบูรณ์  ศุขีวิริยะ ประธานเจ้าหน้าที่บริหาร บริษัทโคแมนชี่ อินเตอร์เนชั่นแนล จำกัด (มหาชน) หรือ COMAN เปิดเผยว่า แนวโน้มรายได้ในไตรมาส 4/59 คาดว่าจะเติบโตตามเป้าหมาย ได้รับปัจจัยหนุนจากธุรกิจท่องเที่ยวไทยเข้าสู่ช่วงไฮซีซั่น โดยบริษัทได้เข้าไปติดตั้งและส่งมอบโปรแกรมให้กับลูกค้าโรงแรมใหม่พร้อมเปิดดำเนินการ ซึ่งขณะนี้บริษัทมีดีลใหม่เข้ามาประมาณ 30-40 ราย ส่วนใหญ่เป็นโรงแรมเปิดใหม่
อีกทั้งยังมีบริษัทย่อย บจก.เอ็มเอสแอล ซอฟต์แวร์ (ไทยแลนด์) ซึ่งเป็นผู้เชี่ยวชาญเทคโนโลยี Big Data ที่มีลักษณะการรับงานให้บริการพัฒนาโซลูชั่นเป็นรายโครงการ ก็มีงานใหม่เข้ามา ช่วยผลักดันรายได้และกำไรเติบโตอย่างแข็งแกร่ง
“โดยปกติรายได้ในช่วงไตรมาส 4/59 จะเป็นช่วงไฮซีซั่น ซึ่งคาดว่าจะทำให้รายได้รวมในปี 59 เพิ่มขึ้นเมื่อเปรียบเทียบกับปีที่ผ่านมา  เนื่องจากลูกค้าเตรียมพร้อมเปิดโรงแรมใหม่ช่วงไฮซีซั่นของธุรกิจท่องเที่ยว โดยปัจจุบันบริษัทและบริษัทย่อยมีงานในมือที่รอรับรู้รายได้ (Backlog) ประมาณ 40 ล้านบาท ซึ่งจะทยอยรับรู้ตั้งแต่ปลายปีนี้เป็นต้นไป  โดยยังไม่นับรวมงานใหม่ที่อยู่ระหว่างเจรจาและคาดว่าจะมีเข้ามาอย่างสม่ำเสมอ” นายสมบูรณ์ กล่าว
ขณะเดียวกันบริษัทพร้อมเดินหน้าขยายธุรกิจในอนาคต โดยเฉพาะการยกระดับการเป็นผู้ผลิตและพัฒนาซอฟต์แวร์สำหรับอุตสาหกรรมการท่องเที่ยวครบวงจร โดยเงินที่ได้จากการระดมทุน IPO ก็จะนำเข้าลงทุนในบริษัทอื่นที่เป็นผู้พัฒนาซอฟต์แวร์ที่เกี่ยวเนื่องกันกับธุรกิจของบริษัท และการลงทุนวิจัยเองเพื่อต่อยอดนวัตกรรมที่มีมูลค่าเพิ่มอย่างต่อเนื่อง รวมทั้งการเข้าไปในตลาดใหม่ๆ ในต่างประเทศเพิ่มขึ้นด้วย
อนึ่ง งวด 9 เดือนแรกของปี 2559 COMAN  มีรายได้จากการขายและบริการเท่ากับ 88.4 ล้านบาท โดยมีอัตรากำไรขั้นต้นที่ระดับ 68.3% ด้านกำไรสุทธิเท่ากับ 18.2 ล้านบาท โดยมีอัตรากำไรสุทธิที่ระดับ 20.5%